CELEX: C2007/042/71
Language: lt
Date: 2007-02-24 00:00:00
Title: Byla T-411/06 2006 m. gruodžio 22 d. pareikštas ieškinys byloje SO.GE.L.M.A. prieš ERA

24.2.2007   
            
            
               LT
            
            
               Europos Sąjungos oficialusis leidinys
            
            
               C 42/40
            
         2006 m. gruodžio 22 d. pareikštas ieškinys byloje SO.GE.L.M.A. prieš ERA
   
   (Byla T-411/06)
   (2007/C 42/71)
   Proceso kalba: italų
   Šalys
   
      Ieškovė: SO.GE.L.M.A. Srl (Skandičis, Italija), atstovaujama advokatų E. Cappelli, P. De Caterini, A. Bandini ir A. Gironi
   
      Atsakovė: Europos rekonstrukcijos agentūra
   Ieškovės reikalavimai
   
               —
            
            
               Panaikinti ERA sprendimus, kuriais buvo panaikintas konkursas dėl darbų pirkimo „Laisvos navigacijos atkūrimas (nesusprogdintų šovinių pašalinimas) vidaus navigacijos linijose, Serbijos Respublika, Serbija ir Juodkalnija“ (Skelbimo Nr. Europe Aid/120694/D/W/YU, Projekto Nr. 05SER01 04 01) bei paskelbtas naujas konkursas, apie kuriuos buvo pranešta 2006 m. spalio 9 d. (Registracijos Nr. D (06)DG/MIL/EP2715) ir 2006 m. gruodžio 14 d. (Registracijos Nr. DG/mie/3313) ERA laiškais, bei bet kokį kitą ankstesnį, suderintą ar susijusį aktą, įskaitant sprendimą pašalinti ieškovę, ir bet kuriuo atveju priteisti iš Europos rekonstrukcijos agentūros atlyginti ieškovės patirtas išlaidas, kurių suma nurodyta ieškinyje.
            
         
               —
            
            
               Priteisti iš atsakovės bylinėjimosi išlaidas.
            
         Ieškinio pagrindai ir pagrindiniai argumentai
   Šioje byloje nagrinėjamo konkurso tikslas — sudaryti darbų pirkimo sutartį dėl nesusprogdintų karinių šovinių, likusių po 1999 m. NATO atliktų bombardavimų iš oro, buvimo vietos nustatymo ir pašalinimo tam, kad Dunojaus ir Savos vandenys būtų vėl atviri vidaus navigacijai.
   Ieškovės pasiūlymą pripažinus naudingiausiu, ji gavo pirmą prašymą pateikti paaiškinimus, kurie buvo pateikti per nustatytą terminą. Konkrečiai kalbant, buvo pateikti tikslūs pateisinimai dėl aukštos kvalifikacijos, bet mažesnę nei skelbime apie konkursą reikalaujama profesinę patirtį turinčio asmens buvimo povandeninio tikrinimo grupės vadovu.
   Po to, kai ieškovė užmezgė profesinius ryšius su Europos rekonstrukcijos agentūrai dėl nagrinėjamos viešųjų pirkimų procedūros patariančia bendrove, leidusius tikėtis teigiamos procedūros baigties, jai buvo pranešta apie sutarties sudarymo procedūros nutraukiamą dėl to, kad nėra techniškai tinkamų pasiūlymų, ir apie ketinimą paskelbti naują konkursą.
   Grįsdama savo reikalavimus ieškovė remiasi 2004 m. kovo 31 d. Europos Parlamento ir Tarybos direktyvos 2004/18/EB dėl viešojo darbų, prekių ir paslaugų pirkimo sutarčių sudarymo tvarkos derinimo (1) 41 straipsnio ir apskritai Bendrijos teisės aktus viešųjų pirkimų sutarčių sudarymo srityje grindžiančių principų pažeidimu, tiek, kiek procedūros panaikinimas yra neapgalvoto, neatlikus išsamaus saugotino viešojo intereso tyrimo padaryto pasirinkimo rezultatas. Antra, ieškovė taip pat remiasi pareigos motyvuoti pažeidimu.
   
      (1)  OL L 134, 2004 4 30, p. 114.